**Ondřej Kovařčík** (s. 10. kesäkuuta 1995 Nový Jičín, Tšekki) on tšekkiläinen jääkiekkoilija, joka pelaa SM-liigajoukkue Mikkelin Jukureissa. Hän on pelipaikaltaan vasen laitahyökkääjä. Hän on pelannut lähes koko uransa ajan samassa ketjussa pikkuveljensä Michalin kanssa.

Ura
---

### Seuraura

Kovařčík vietti suurimman osan juniorivuosistaan HC Třinecissä. Kaudella 2012–2013 hän voitti koko Tšekin U18-sarjan piste- ja syöttöpörssin tehoilla 34+40=74. Kaudella 2013–2014 Kovařčík debytoi miesten peleissä, kun hän pelasi Třinecin U20-joukkueesta viisi ottelua lainalla HC Nový Jičínin joukkueessa Tšekin kolmanneksi korkeimmalla sarjatasolla 2. česká hokejová ligassa. Kaudella 2014–2015 Kovařčík voitti tehoilla 33+29=62 koko Tšekin U20-ikäisten Extraliga juniorůn maalipörssin ja hän sijoittui pistepörssissä toiseksi edellään vain BK Mladá Boleslavin Jakub Kotala. Kovařčík debytoi samalla kaudella myös Extraligassa, jossa hän pelasi kolme runkosarjaottelua tehden yhden syöttöpisteen ja yhden playoff-ottelun ilman tehopisteitä. Kovařčík teki Extraliga-debyyttinsä 20. helmikuuta 2015 vieraissa HK Hradec Královéa vastaan. Hänet merkittiin Třinecin nelosketjun oikeaan laitaan Lukáš Žejdlin ja David Ciencialan viereen. Kovařčík sai ottelussa jääaikaa 7.59 minuuttia. Kovařčík voitti kauden päätteeksi Extraligan hopeaa. Hän pelasi kauden aikana miesten pelejä myös viisi 2. ligan ottelua lainalla Nový Jičínissä.

Kaudella 2015–2016 Kovařčík ei pelannut otteluakaan Extraligassa. Hän pelasi kautensa suurimmaksi osaksi lainalla 2. ligan HC Frýdek-Místekissä, jonka kausi päättyi sarjanousuun 1. česká hokejová ligaan. Kovařčík pelasi osan kaudestaan myös Třinecin U20-joukkueessa, jossa hän voitti Tšekin-mestaruuden. Kauden 2016–2017 Kovařčík pelasi kokonaan lainalla 1. ligaan nousseessa Frýdek-Místekissä. Hän oli 13 osumallaan joukkueen toiseksi paras maalintekijä David Ciencialan kanssa.

Kovařčík teki kaudella 2017–2018 Třinecin Extraliga-joukkueessa 40 runkosarjaottelussa tehot 5+8=13 ja 16 playoff-ottelussa tehot 6+5=11. Hän teki Extraliga-uransa avausmaalin 6. lokakuuta 2017 HC Sparta Prahaa vastaan. Kovařčíkin osuma jäi Třinecin 4–1-voittoon päättyneen ottelun voittomaaliksi. Seitsemännessä puolivälieräottelussa 25. maaliskuuta 2018 HC Pardubicea vastaan Kovařčík onnistui tekemään kypärätempun. Hänen ensimmäinen maalinsa jäi Třinecin 8–1-voittoon päättyneen ottelun voittomaaliksi ja se ratkaisi joukkueelle välieräpaikan. Kovařčík sai ottelussa myös kakkossyöttöpisteen Roman Vlachin tekemään maaliin. Kuudennessa välieräottelussa 8. huhtikuuta 2018 HK Hradec Královéa vastaan hän teki Třinecin 2–1-voittomaalin ensimmäisessä jatkoerässä ajassa 68.51 ja se ratkaisi joukkueelle finaalipaikan otteluvoitoin 4–2. Kovařčík sai ottelussa myös syöttöpisteen Aron Chmielewskin tekemään avausmaaliin. Tšekin-mestaruuden vei lopulta kuitenkin HC Kometa Brno otteluvoitoin 4–1. Kovařčík valittiin kauden päätteeksi Extraligan vuoden tulokkaaksi.

Kaudella 2018–2019 Kovařčík edusti Třineciä myös Spengler Cupissa. Extraligassa hänen ainoa playoff-maalinsa syntyi viidennessä finaaliottelussa 26. huhtikuuta 2019 vieraissa HC Libereciä vastaan ensimmäisessä jatkoerässä ajassa 86.11. Kovařčíkin osuma vei Třinecin finaalisarjassa 3–2-johtoon. Seuraavan ottelun jälkeen joukkue voitti Tšekin-mestaruuden. Kaudella 2019–2020 Kovařčík toimi Spengler Cupissa Třinecin kapteenina, kun Lukáš Krajíček oli sivussa turnauksesta. Hän johdatti joukkueen finaaliin saakka, mutta turnauksen voitti lopulta kuitenkin Kanadan maajoukkue lukemin 4–0. Kaudella 2020–2021 Kovařčík pelasi pudotuspeleissä vain viisi ottelua loukkaantumisten vuoksi. Hän voitti kauden päätteeksi Tšekin-mestaruuden. Kaudella 2021–2022 Kovařčík teki Extraligan yhden kauden piste-ennätyksensä tehoilla 9+17=26. Hän voitti Tšekin-mestaruuden.

Kovařčík siirtyi kaudeksi 2022–2023 yhdessä veljensä Michalin kanssa kaksivuotisilla sopimuksilla SM-liigajoukkue Mikkelin Jukureihin. Joulukuussa 2022 hän joutui lähes kahdeksi kuukaudeksi sivuun yläraajavamman vuoksi, kun Kovařčík jäi HIFK:n Christian Kåsastulin laitataklauksen kohteeksi. Hänet vietiin tilanteen jälkeen sairaalaan.

### Maajoukkueura

Kovařčík on pelannut Tšekin A-maajoukkueessa yhdeksän ottelua tehopistein 1+2=3. Hän teki A-maajoukkuedebyyttinsä Karjala-turnauksen Växjössä pelatussa avausottelussa 9. marraskuuta 2023 Ruotsia vastaan. Kovařčík merkittiin Tšekin kakkosketjun vasempaan laitaan Lukáš Sedlákin ja Michal Řepíkin viereen. Ensimmäisen A-maajoukkuemaalinsa hän teki neljännessä ottelussaan Swiss Ice Hockey Gamesissa 14. joulukuuta 2023 Prahan O2 Arenassa Suomea vastaan pikkuveljensä Michalin syötöstä. Kovařčíkin osuma jäi Tšekin 2–1-voittoon päättyneen ottelun voittomaaliksi.

Kovařčík on pelannut myös kolme nuorten maaottelua.

Muuta
-----

Kovarčíkin pikkuveli Michal on pelannut lähes koko uransa Michalin ketjukaverina ja hän on pelipaikaltaan laitahyökkääjä. Veljesten isäpuoli Jaroslav Fleischmann on toiminut eri seurajohtotehtävissä HC Nový Jičínin organisaatiossa ja valmentanut heitä junioreina. Jaroslavin poika ja veljesten isovelipuoli Tomáš Fleischmann pelasi omalla urallaan hyökkääjänä pudotuspelit mukaan lukien yhteensä 696 NHL-ottelua.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2012–2013 | HC Třinec | Tšekki U20 | 1 | 0 | 0 | 0 | 0 | – | – | – | – | – |
| 2013–2014 | HC Třinec | Tšekki U20 | 39 | 11 | 14 | 25 | 16 | 5 | 1 | 3 | 4 | 0 |
|  | HC Nový Jičín | Tšekki II | 5 | 2 | 2 | 4 | 0 | – | – | – | – | – |
| 2014–2015 | HC Třinec | Tšekki U20 | 51 | 33 | 29 | 62 | 8 | – | – | – | – | – |
|  | HC Třinec | ČEL | 3 | 0 | 1 | 1 | 0 | 1 | 0 | 0 | 0 | 0 |
|  | HK Nový Jičín | Tšekki II | 5 | 3 | 2 | 5 | 0 | – | – | – | – | – |
| 2015–2016 | HC Třinec | Tšekki U20 | 14 | 12 | 16 | 28 | 0 | 4 | 3 | 8 | 11 | 0 |
|  | HC Frýdek-Místek | Tšekki II | 30 | 12 | 15 | 27 | 6 | 6 | 0 | 2 | 2 | 2 |
|  | HK Nový Jičín | Tšekki II | 3 | 2 | 2 | 4 | 0 | – | – | – | – | – |
| 2016–2017 | HC Frýdek-Místek | Tšekki I | 48 | 13 | 16 | 29 | 4 | 10 | 1 | 6 | 7 | 4 |
| 2017–2018 | HC Třinec | ČEL | 40 | 5 | 8 | 13 | 4 | 16 | 6 | 5 | 11 | 0 |
|  | HC Frýdek-Místek | Tšekki I | 6 | 4 | 5 | 9 | 0 | – | – | – | – | – |
| 2018–2019 | HC Třinec | ČEL | 51 | 5 | 9 | 14 | 12 | 17 | 1 | 0 | 1 | 0 |
|  | HC Frýdek-Místek | Tšekki I | 1 | 0 | 1 | 1 | 0 | – | – | – | – | – |
| 2019–2020 | HC Třinec | ČEL | 52 | 10 | 9 | 19 | 28 | – | – | – | – | – |
| 2020–2021 | HC Třinec | ČEL | 45 | 11 | 14 | 25 | 10 | 5 | 0 | 1 | 1 | 2 |
| 2021–2022 | HC Třinec | ČEL | 53 | 9 | 17 | 26 | 6 | 14 | 2 | 3 | 5 | 2 |
| 2022–2023 | Jukurit | SM-liiga | 35 | 4 | 13 | 17 | 4 | – | – | – | – | – |
| 2023–2024 | Jukurit | SM-liiga | 57 | 15 | 26 | 41 | 10 | 6 | 1 | 1 | 2 | 2 |
| 6 kautta | yhteensä | ČEL | 244 | 40 | 58 | 98 | 60 | 53 | 9 | 9 | 18 | 4 |
| 2 kautta | yhteensä | SM-liiga | 92 | 19 | 39 | 58 | 14 | 6 | 1 | 1 | 2 | 2 |

Lähteet
-------

* Ondřej Kovařčík The Internet Hockey Databasessa (englanniksi)
* Ondřej Kovařčík Eurohockey-sivustolla (englanniksi)
* Ondřej Kovařčík *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Ondřej Kovařčík *Elite Prospects*. Everysport Media Group AB.  (englanniksi)
2. 1 2 3  Mestaruustriplan Tšekissä voittanut veljespari Jukureihin *Jatkoaika.com*.  4.5.2022. Jatkoaika r.y. Viitattu 26.8.2022.
3. ↑  Elite Prospects - Czechia U20 Stats 2014-2015 *eliteprospects.com*. Everysport Media Group AB. Viitattu 26.8.2022. (englanniksi)
4. ↑  Rozestavení: Mountfield HK - HC Oceláři Třinec, 20.02.2016 *Hokej.cz*.  20.2.2015. BPA sport marketing a.s. ve spolupráci s eSports.cz, s.r.o. Viitattu 26.8.2022. (tšekiksi)
5. ↑  Mountfield HK - HC Oceláři Třinec, 20.02.2015 *Hokej.cz*.  20.2.2015. BPA sport marketing a.s. ve spolupráci s eSports.cz, s.r.o. Viitattu 26.8.2022. (tšekiksi)
6. ↑  Elite Prospects - HC Frýdek-Místek *eliteprospects.com*. Everysport Media Group AB. Viitattu 26.8.2022. (englanniksi)
7. ↑  HC Oceláři Třinec - HC Sparta Praha, 06.10.2017 *Hokej.cz*.  6.10.2017. BPA sport marketing a.s. ve spolupráci s eSports.cz, s.r.o. Viitattu 26.8.2022. (tšekiksi)
8. ↑  HC Oceláři Třinec - HC Dynamo Pardubice, 25.03.2018 *Hokej.cz*.  25.3.2018. BPA sport marketing a.s. ve spolupráci s eSports.cz, s.r.o. Viitattu 26.8.2022. (tšekiksi)
9. ↑  HC Oceláři Třinec - Mountfield HK, 08.04.2018 *Hokej.cz*.  8.4.2018. BPA sport marketing a.s. ve spolupráci s eSports.cz, s.r.o. Viitattu 26.8.2022. (tšekiksi)
10. ↑  Bílí Tygři Liberec - HC Oceláři Třinec, 26.04.2019 *Hokej.cz*.  26.4.2019. BPA sport marketing a.s. ve spolupráci s eSports.cz, s.r.o. Viitattu 26.8.2022. (tšekiksi)
11. ↑  Savonen, Ilari: Olli Jokiselta voimakas purkaus "surffailusta" – HIFK-pakin taklaus vei Jukurit-hyökkääjän sairaalaan *MTVuutiset.fi*.  20.12.2023. Telia Company AB. Viitattu 11.4.2023.
12. ↑  Mikkelin Jukurit Twitterissä *twitter.com*.  22.12.2023. Jukurit HC Oy. Viitattu 11.4.2023.
13. 1 2  Ondřej Kovařčík *Hokej.cz*. BPA sport marketing a.s. ve spolupráci s eSports.cz, s.r.o. Viitattu 5.3.2024. (tšekiksi)
14. ↑  SWE - CZE (Line Up) *stats.swehockey.se*.  9.11.2023. Svenska Ishockeyförbundet. Viitattu 5.3.2024. (englanniksi)
15. ↑  Česko - Finsko, 14.12.2023 *Hokej.cz*.  14.12.2023. BPA sport marketing a.s. ve spolupráci s eSports.cz, s.r.o. Viitattu 5.3.2024. (tšekiksi)
16. ↑  Michal Kovařčík *Elite Prospects*. Everysport Media Group AB.  (englanniksi)
17. ↑  Jaroslav Fleischmann Team Staff Profile - Elite Prospects *eliteprospects.com*. Everysport Media Group AB. Viitattu 26.8.2022. (englanniksi)
18. ↑  Tomáš Fleischmann *Elite Prospects*. Everysport Media Group AB.  (englanniksi)

Jukurit – SM-liiga
6 Nordsäter |
7 Engebråten |
8 Soini |
10 Butkovskiy |
11 Leppänen |
15 Arkko |
15 Ka. Helenius |
17 Mäkinen |
18 Sandvik |
19 Häkkilä |
20 Puistola |
23 Nässén (**A**) |
25 Jormakka (**C**) |
26 Immonen (**A**) |
28 Peltomäki |
29 Frilander |
32 Hynninen |
34 O. Kovařčík |
36 Ruusu |
40 Korhonen |
41 Pasanen |
54 Piitulainen (**A**) |
60 Lundgren (**A**) |
71 Romppanen |
77 Mäkiaho |
87 M. Kovařčík |
88 Huuhtanen |
91 Ko. Helenius |
92 Salonen |
95 Batņa |
98 Larsen  

Valmentajat Jokinen – Lydman – Helenius – Hyvärinen – Forssell – Mäntylä